Бодауын берген Боранбаев бостандыққа шықты
"Бодауын берген Боранбаев бостандыққа шықты" | "https://abai.kz/post/175723"
TITLE: Бодауын берген Боранбаев бостандыққа шықты
URL: https://abai.kz/post/175723
META: "Бодауын берген Боранбаев бостандыққа шықты" | "https://abai.kz/post/175723"
DATE: 06.11.2023
AUTHOR(s): Abai.kz
TOTAL WORDS: 157
TEXT: Қайрат Боранбаев бостандыққа шықты. Бұған дейін сот Боранбаевтың жазасының өтелмеген бөлігін бас бостандығын шектеуге ауыстырған еді. Сотталған кәсіпкер тұрғылықты жері бойынша пробациялық бақылауда болады. «Бас бостандығынан айырудың өтелмеген бөлігі бас бостандығын шектеу түріндегі жазамен ауыстырылған Боранбаев 6 қарашада бас бостандығынан айыру орындарынан босатылды және тұрғылықты жері бойынша жазасын өтеу орнына барады», – деп хабарлады қылмыстық-түзеу жүйесі комитеті. Еске сала кетсек, олигарх Боранбаев 15 қыркүйекте 6 жылға сотталған болатын. Оған «Қылмыстық құқық бұзушылыққа сыбайлас қатысушылардың түрлерi» (28-бап, 5-бөлік,), «Сенiп тапсырылған бөтен мүлiктi иемдену» (189-бап 4-бөлік 2-пункт) және «Қылмыстық жолмен алынған ақшаны заңдастыру» (218-бап 3-бөлік) баптары бойынша айып тағылып, мүлкі тәркіленді. Алайда қамауда жатқан Боранбаев жақсы тәртібімен көзге түсіп, түзеу мекемесінің әкімшілігі оның мерзімінен бұрын босату туралы өтінішін қолдаған. Сонымен қатар, Қайрат Боранбаев білім беру қорына 30 миллиард теңгеден астам қаражат аударып, фитнес-орталығын, сауда орталығын, кеңсе ғимараттарын, сондай-ақ мұнай кен орнын, зауыт пен газ компаниясын мемлекетке тапсырды. Осылайша ол түрмеге қамау жазасынан құтылып, бас бостандығын шектеу жазасына ауыстырылды. Abai.kz
